Okresná prokuratúra Žilina 
Moyzesova 20, 011 56 Žilina 1 	

Sp. zn. : 3 Pv 775/14/5511	Žilina, 11.2.2015
EEČ : 2-43-551-2015

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Žilina
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX, 
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 300,00 € 
b.	Peňažná suma určená na všeobecne prospešné účely: 100,00 € 
c.	Konkrétny adresát peňažnej sumy určenej na všeobecne prospešné účely: Základná škola Súľov-Hradná, Súľov 64 
d.	Suma odovzdaná štátu na peňažnú pomoc obetiam trestnej činnosti: 100,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Odb.kriminálnej polície OR PZ  Žilina pod spisovou značkou ORP-1007/1-VYS-ZA-2014.
Dňa 03.08.2014 v čase asi o 18:05 hod. viedol osobné motorové vozidlo zn. VW Passat, ev. č. XXXXX, po miestnej komunikácii - zjazde z cesty I/11 v obci Budatín smerom od Žiliny, pričom v križovatke s cestou II/583 pri vchádzaní na hlavnú cestu na Námestie hrdinov nedal prednosť v jazde cyklistovi XXXXX, ktorý po hlavnej ceste II/583 v smere od Budatína do Tepličky nad Váhom viedol bycikel zn. CTM Elite 2.0,  dôsledku čoho došlo k stretu pravej prednej časti vozidla a pravej strany bicykla, pričom XXXXX pri dopravnej nehode utrpel zranenia - izolovanú zlomeninu tela ľavej vretennej kosti s posunom úlomkov, kožnú odierku ľavého lakťa v oblasti háka lakťovej kosti a kožné odierky driekovej krajiny v oblasti oboch bedrovo-krížových kĺbov, ktoré si vyžiadali práceneschopnosť v trvaní 3 mesiace, pričom XXXXX svojim konaním porušil ustanovenie § 4 ods. 1 písm. c), § 20 ods. 1 Zákona č. 8/2009 Z.z. o cestnej premávke a o zmene a doplnení niektorých zákonov. 

Odôvodnenie: 
	Vyšetrovateľ OR PZ, OKP, Žilina uznesením sp. zn. ČVS:ORP-1007/1-VYS-ZA-2014 zo dňa 10.09.2014 podľa § 199 ods. 1 Tr. poriadku začal trestné stíhanie a súčasne podľa § 206 ods. 1 Tr. poriadku vzniesol obvinenie XXXXX pre prečin ublíženia na zdraví podľa § 157 ods. 1, ods. 2 písm. a) Tr. zák. na vyššie uvedenom skutkovom základe. 

	Po skončení skráteného vyšetrovania mi vyšetrovateľ PZ predložil spisový materiál spolu s návrhom na podanie obžaloby. Následne som vec odstúpil na konanie probačnému a mediačnému úradníkovi Okresného súdu v Žiline za účelom vykonania mediácie.

	V konaní pred probačným a mediačným úradníkom Okresného súdu v Žiline, ako aj v prípravnom konaní pred povereným príslušníkom PZ sa obv. XXXXX ku spáchaniu činu, ktorý sa mu kladie za vinu, priznal a vyhlásil, že  spáchal skutok, za ktorý je stíhaný. Obvinený svoje konania oľutoval a uviedol, že škodu vo výške 300,-Eur požadovanú poškodeným uhradí do rúk poškodeného v deň podpísania dohody pred probačným a mediačným úradníkom. V prípravnom konaní pri svojom výsluchu pred  vyšetrovateľom obvinený uviedol, že poistnú udalosť nahlásil do poisťovne komunálna poisťovňa, kde je vozidlo povinne zmluvne poistené.

V záverečnej správe o vykonanej mediácii probačnýo a mediačný úradník OS Žilina potvrdil, že obvinený XXXXX uhradil poškodeným požadovanú sumu vo výške 300,-Eur za prítomnosti probačného a mediačného úradníka pri podpise zmieru dňa 06.02.2015.

Poškodený XXXXX uviedol, že súhlasí so zmierom, pričom bolestné a opravu poškodeného bicykla si uplatní prostredníctvom povinného zmluvného poistenia vozidla VW Passat, ev.č. XXXXX, pričom od obvineného žiada náhradu škody za prepadnutie letenky vo výške 134,95 Eur a za stratu ubytovnia vovýške 124,20 Eur a amortizáciu poškodeného bicykla vo výške 40,-Eur, celkovo zaokrúhlene 300,-Eur. Iné požiadavky na obvineného nemá a dodržaním tejto dohody sú jeho nároky k obvinenému v súvislosti s trestným činom v tejto trestnej veci plne uspokojené.

	Skutočnosť uzavretia zmieru medzi obvineným XXXXX a poškodeným XXXXX je zrejmá z písomného zmieru uzatvoreného dňa 06.02.2015 v kancelárii probačného a mediačného úradníka Okresného súdu v Žiline.

	Z listinných dôkazov, zabezpečených v priebehu prípravného konania vypovedajúcich o osobe páchateľa vyplýva, že obvinený XXXXX nemá v odpise z Registra trestov GP SR žiadny záznam a  v evidencii priestupkov Mesta Žilina má 6 záznamov o priestupkoch spáchaných v rokoch 2010 až 2012, ktoré boli vyriešené pohovorom alebo nižšou blokovou pokutou. 

	Obvinený XXXXX zložil dňa 06.02.2015 na účet Krajskej prokuratúry v Žiline č. 7000231396/8180, vedenom v štátnej pokladnici sumu vo výške 200,-Eur. 

	V rámci zmieru uzatvoreného medzi obvineným a poškodeným zo dňa 06.02.2015 bola určená ako adresát peňažnej sumy určenej na všeobecne prospešné účely Základná škola Súľov-Hradná. Výška peňažnej sumy určenej na verejnoprospešné účely bola stanovená u XXXXX na 200,-Eur. Z uvedenej sumy 50 % patrí štátu na peňažnú pomoc poškodeným podľa osobitného zákona  a 50% t.j. 100,-Eur, patrí Základnej škole Súľov-Hradná, Súľov č. 64, Súľov-Hradná, okr. Bytča, IČO: 37809733, pričom uvedená suma bude bezodkladne po nadobudnutí právoplatnosti tohto uznesenia poukázaná na účet vedený v Československej obchodnej banke, a.s. č. účtu: XXXXX

	Za prečin ublíženia na zdraví podľa § 157 ods. 1, ods. 2 písm. a) Tr. zák. dovoľuje Trestný zákon uložiť trest odňatia slobody na 1 rok až 5 rokov.

	Podľa § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horného hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a)vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b)nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c)zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 215 ods. 1 písm. g) Tr. por. prokurátor zastaví trestné stíhanie, ak sa schváli zmier medzi obvineným a poškodeným.

	Vzhľadom k uvedeným skutočnostiam konštatujem, že v danej veci boli splnené zákonné podmienky stanovené v § 220 Tr. poriadku v smere rozhodnutia o schválení zmieru a zastavení trestného stíhania. Vo veci ide o konanie o prečine, za ktorý Trestný zákon ustanovuje trest odňatia slobody s hornou hranicou neprevyšujúcou päť rokov, obvinený vyhlásil, že spáchal skutok, za ktorý je stíhaný, pričom nie sú odôvodnené  pochybnosti o slobodnosti, vážnosti a určitosti tohto vyhlásenia, urobil opatrenie opatrenie smerujúce k náhrade škody tým, že nahlásil poistnú udalosť príslušnej poisťovni, uhradil poškodenému ním požadovanú škodu, zložil na účet prokuratúry peňažnú  sumu určenému konkrétnemu adresátovi na  všeobecne prospešné účely a  táto suma nie je zrejmé neprimeraná závažnosti spáchaného trestného činu a vzhľadom  na  povahu  a  závažnosť  tohto  trestného  činu,  mieru,  akou  bol dotknutý verejný záujem, na osobu obvineného a na  jeho osobné a majetkové pomery možno prijať záver, že rozhodnutie o schválení zmieru je dostačujúce a odôvodnené. Naviac je potrebné poukázať na skutočnosť, že sám obvinený ako i poškodený udelili súhlas k takémuto rozhodnutiu prokurátora.

	Na základe uvedeného som rozhodol tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu  n i e  j e  prípustná sťažnosť.

JUDr. Ľuboš Kríž
prokurátor